# ΟΡΓΑΝΩΣΗ ΜΑΘΗΜΑΤΩΝ ΜΟΥΣΙΚΟΚΙΝΗΤΙΚΗΣ ΑΓΩΓΗΣ

Η οργάνωση των μαθημάτων μουσικής και κινητικής αγωγής προϋποθέτει μακροπρόθεσμο προγραμματισμό σε εξαμηνιαία ή ετήσια βάση καθώς και των ημερήσιο προγραμματισμό του εκάστοτε μαθήματος.

## 2.1. Μακροπρόθεσμος προγραμματισμός

Για να μπορέσει ο παιδαγωγός να διασφαλίσει την επίτευξη των παιδαγωγικών στόχων που αναφέρθηκαν πιο πάνω, είναι απαραίτητο να αφιερώσει χρόνο στο μακροπρόθεσμο και στον ημερήσιο προγραμματισμό των μαθημάτων μουσικής και κινητικής αγωγής. Όπως έχει ήδη επισημανθεί, σύμφωνα με τον μουσικοπαιδαγωγό Gordon, (2003), στις ηλικίες από τη γέννηση ως πέντε ετών, προέχει η δημιουργία ενός περιβάλλοντος πλούσιου σε μουσικά και κινητικά ερεθίσματα μέσα στο οποίο το παιδί θα αποκτήσει μελωδικό, ρυθμικό και κινητικό «λεξιλόγιο». Ο όρος που χρησιμοποιεί ο Gordon για τη συγκεκριμένη μέθοδο διδασκαλίας σε αυτές τις ηλικίες είναι η **«άτυπη καθοδήγηση».** Κύρια χαρακτηριστικά της μεθόδου είναι: η δημιουργία ενός περιβάλλοντος μέσα στο οποίο τα παιδιά ενθαρρύνονται να αφομοιώσουν και παροτρύνονται να συμμετάσχουν και να εκφραστούν μέσα από δραστηριότητες, χωρίς να αναμένονται από αυτά συγκεκριμένες ανταποκρίσεις, επιδόσεις ή δεξιότητες. Η έμφαση δίνεται στην έκθεση, απορρόφηση και αφομοίωση **κι όχι στην απόδοση**. Παρότι το περιβάλλον μάθησης δεν είναι αυστηρά δομημένο για τα μικρά παιδιά, ο παιδαγωγός πρέπει να προετοιμάζει τα μαθήματά του έχοντας υπόψη την ηλικία, τις προηγούμενες γνώσεις και εμπειρίες των παιδιών στο συγκεκριμένο αντικείμενο καθώς και να θέτει ημερήσιους και μακροπρόθεσμους στόχους. Στην προσπάθεια του να σχεδιάσει τους μακροπρόθεσμους στόχους, η «Λίστα ελέγχου επιδιωκόμενων στόχων», που βρίσκεται στο τέλος της παρούσας ενότητας, θα τον/την βοηθήσει στην παρατήρηση κι αρχική εκτίμηση του επιπέδου εμπειρίας του τμήματός του. Στη συνέχεια με βάση τη «Λίστα κινητικών και μουσικών στοιχείων», που παρατίθεται αμέσως πιο κάτω, θα καταρτίσει τους μακροπρόθεσμους στόχους. Είναι σημαντικό, ο παιδαγωγός να αποφασίσει εκ των προτέρων, ποια είναι τα στοιχεία κίνησης και μουσικής που θέλει να κατακτήσουν τα παιδιά στο τέλος ενός εξαμήνου ή έτους, να τα επιλέξει και να προχωρήσει στο σχεδιασμό των ημερήσιων μαθημάτων βάση αυτών.

**ΛΙΣΤΑ ΚΙΝΗΤΙΚΩΝ ΚΑΙ ΜΟΥΣΙΚΩΝ ΣΤΟΙΧΕΙΩΝ**

**Α) ΚΙΝΗΣΗ: ΣΩΜΑ** **- ΧΩΡΟΣ**

* **Σωματική επίγνωση:** γνώση των διάφορων μερών του σώματος, κίνηση μεμονωμένων μερών (π.χ. αγκώνας, γόνατο, πέλμα κ.ά.), κίνηση με όλο το σώμα.
* **Μετακινήσεις στο χώρο:** περπατήματα, τρεξίματα, πηδήματα, αναπηδήσεις, άλματα, καλπασμοί, γλιστρήματα, κυλίσματα, στροφές, συνδυασμοί (π. χ. βήμα-πήδημα, βήμα – βήμα - στροφή κ.ά.).
* **Σωματικά σχήματα:** ατομικά, σε ζευγάρια και συλλογικά σε ομάδες: ανοιχτά-κλειστά σχήματα, συμμετρικά-μη συμμετρικά.
* **Ισορροπίες:** στα δύο πόδια, στο ένα πόδι, στην εδραία θέση, μεταφορά βάρους.
* **Δράσεις σώματος:** αιωρήσεις, ταλαντεύσεις, περιστροφές, βυθίσματα, εκτινάξεις, κουλουριάσματα, λυγίσματα, τεντώματα, τρέμουλο.
* **Δημιουργική κίνηση με το χειρισμό αντικειμένων:** Πετάω, πιάνω, χτυπάω, κλωτσώ, ταρακουνώ, σπρώχνω, τραβώ, μεταφέρω (με φουλάρια, πανιά, λάστιχα, σκοινιά, μπαλόνια, μπάλες, στεφάνια κ.ά.).
* **Κατευθύνσεις:** μπρος-πίσω, πάνω-κάτω, δεξιά-αριστερά, πλάγια.
* **Διαδρομές:** ευθείες, διαγώνιες, καμπύλες, ζιγκ-ζαγκ, κυκλικές.
* **Επίπεδα:** χαμηλό-μεσαίο-ψηλό, οριζόντιο, κάθετο.
* **Προσωπικός χώρος - κοινός χώρος** (χώρος που μοιράζεται με άλλους)
* **Συσχετισμοί στο χώρο:** μπροστά από, πίσω από, κατά μήκος, πάνω από, κάτω από, μακριά από (απομακρύνομαι), κοντά σε (πλησιάζω), ανάμεσα (αναμειγνύομαι), διαμέσου, κ.λπ.

**Β) ΜΟΥΣΙΚΗ:**

* **Μελωδία:** τραγούδι, μελωδικά μοτίβα, μελωδικές φράσεις
* **Τέμπο:** αργά - γρήγορα - μέτρια, επιτάχυνση - επιβράδυνση
* **Ρυθμός**: ισχυρό-ασθενές, ρυθμικά μοτίβα, ρυθμοί 2/4, 3/4, 5/4, 7/4, 9/4
* **Φράσεις - Φόρμα:** μελωδικές και ρυθμικές φράσεις, αναπνοές
* **Ροή:** ήχος συνεχής ( Legato), ήχος κοφτός (Staccato), αντίσταση - ροή
* **Δυναμική – Βάρος:** Απαλά – δυνατά, ένταση – χαλάρωση, βάρος – ελαφρότητα, διαβαθμίσεις της έντασης: σταδιακή αύξηση της έντασης (Crescendo), σταδιακή μείωση της έντασης (Diminuendo)

## 2.2. Ημερήσιος προγραμματισμός

Αφού έχει μεριμνήσει για τον μακροπρόθεσμο σχεδιασμό, ο παιδαγωγός προχωρά στο σχεδιασμό των ημερήσιων μαθημάτων. Για τον ημερήσιο σχεδιασμό, ο παιδαγωγός μπορεί να επιλέξει από τη «Λίστα κινητικών και μουσικών στοιχείων», ένα στοιχείο κίνησης π.χ. μετακινήσεις στο χώρο κι ένα στοιχείο μουσικής π.χ. τέμπο και να εξερευνήσει με τα παιδιά πιθανούς συνδυασμούς π.χ. μετακινήσεις στο χώρο σε διαφορετικές ταχύτητες π.χ. αργό περπάτημα, γρήγορο τρέξιμο, γρήγορο περπάτημα κ.ά.. Καλό είναι σε κάθε μάθημα να επιλέγεται **ένα κεντρικό στοιχείο κίνησης κι ένα μουσικής**, τα οποία να εξερευνιούνται συνδυαστικά σε βάθος με πλήθος δραστηριοτήτων. Όπως έχει επισημανθεί η μουσική υποβοηθά την ανάπτυξη του ρυθμικού συντονισμού των κινητικών δεξιοτήτων και αντίστοιχα η κίνηση βοηθά την κατανόηση των μουσικών εννοιών. Ο παιδαγωγός μπορεί στα αρχικά στάδια να επιλέξει να δουλέψει με τα παιδιά στοιχεία κίνησης με ή χωρίς τη συνοδεία μουσικής και το αντίστροφο (Ρέτσιου, 2011 & 2023). Οι παιδαγωγικοί στόχοι και τα στοιχεία κίνησης και μουσικής επιλέγονται βάση της ηλικίας των παιδιών και της προηγούμενης εμπειρίας των παιδιών. Ο παιδαγωγός επιλέγει δραστηριότητες που ταιριάζουν καλύτερα στις ικανότητες και στην εμπειρία των παιδιών που διδάσκει. Στο πλαίσιο οργάνωσης του ημερήσιου μαθήματος, ο παιδαγωγός πρέπει να προβλέψει για:

|  |  |
| --- | --- |
| Α | Στοιχεία κίνησης και μουσικής |
| Β | Επιδιωκόμενοι παιδαγωγικοί στόχοι (κινητικοί – μουσικοί – γνωστικοί) |
| Γ | Λίστα δραστηριοτήτων που θα υλοποιήσει με τα παιδιά, |
| Δ | Τα υλικά που θα χρησιμοποιηθούν (π.χ. μουσικά όργανα, στρώματα, φουλάρια κλπ. |
| Ε | Πρόβλεψη του χρόνου που θα χρειαστεί για να υλοποιηθούν οι δραστηριότητες, έτσι ώστε να ολοκληρωθούν χωρίς πίεση και να μη δημιουργηθεί άγχος σε εκείνον, το οποίο αναπόφευκτα θα μεταφερθεί στα παιδιά. |
| ΣΤ | Το είδος μουσικής ή ρυθμικής συνοδείας που θα χρειαστεί (CDs, you tube, μουσικό όργανο, φωνή κλπ.) |